Jørn Dohrmann (DF), 2003-05-12:
I Dansk Folkeparti er vi meget glade for den her forespørgsel, vi har i dag, der drejer sig om genopretning og beskyttelse af Danmarks naturområder, for det er noget, der ligger Dansk Folkeparti meget på sinde.
Vi har sagt det mange gange, og vi siger det gerne igen, at det er glædeligt at konstatere, at regeringen sammen med Dansk Folkeparti og Kristeligt Folkeparti allerede på nuværende tidspunkt har indgået en aftale om, at man skal undersøge, om man ikke kan sælge nogle af de mindre nåletræsplantager rundt om i Danmark, så vi på den måde kan frigøre nogle midler til naturen.
Det er også glædeligt at kunne konstatere, at der er
andre partier her i Folketinget, der ønsker at gå den samme vej.
Men at sælge halvdelen af Danmarks skove er en stor mundfuld at tage, og den er for stor, og det er der flere grunde til.
for skovene, da der kommer for meget skov på markedet, og for det andet tror jeg ikke, at finansministeren vil tillade, at vi fik alle pengene fra et salg, når det kom op i så store beløb.
Derfor mener Dansk Folkeparti, at de 1.500 ha, som vi her taler om, er et godt sted at starte.
Dansk Folkeparti mener også, det er vigtigt, at vi bevarer det gode drikkevand og værner om muligheden for, at folk kan få en naturoplevelse ude i selve naturen.
Det er der flere fordele ved, for hvis folk føler et medejerskab af naturen, passer de bedre på den og undlader at smide papir og andet affald i den.
Den forrige regering havde mange gode intentioner, men problemet var bare, at der næsten aldrig fulgte penge nok med til, at de gode intentioner kunne føres ud i livet.
Der var også et andet problem, nemlig at en del af de naturområder, der blev udpeget som habitatområder af den tidligere regering, blev kasseret af EU.
Nu har vi heldigvis fået udpeget nogle nye habitatområder.
Med den nye naturaftale har vi ligeledes fået frigjort
nogle midler til at gøre en særlig indsats omkring habitatområderne og ådalene i Danmark, så vi kan få gang i genopretningen og plejen af de naturtyper, der findes i disse områder.
Dansk Folkeparti synes, vi skal være glade for og stolte over de unikke naturområder med højmose, overdrev og specielle enge og ådale, vi har i Danmark, og det vil vi gerne være med til at bevare.
Vi vil naturligvis også gerne være med til, at vi skal have mere natur og bedre mulighed for et fritidsliv i hovedstadsområdet.
Skabe nye skove og naturområder
her i københavnsområdet vil vi også gerne være med til afsætte penge til. I aftalen har vi naturligvis også lagt vægt på, at man fortsætter med skovrejsning, så vi kan være sikre på, at vi har noget godt drikkevand fremover.
Disse skove kommer til at ligge i områder, hvor der bor mennesker, og bliver ikke plantager, der ligger langt væk fra alt andet.
Så kan man altid spørge, om det er nok.
Nej, det er det vel ikke, men vi er nødt til at se fremad, tage et år ad gangen.
Sidste år var det 50 mio. kr., vi tilførte naturen
ekstra.
I år bliver der ligeledes afsat penge til formålet, og det synes vi er meget vigtigt.
Dansk Folkeparti vil heller ikke lægge skjul på, at det ikke bare drejer sig om at søsætte en masse naturprojekter.
Det er lige så vigtigt, at borgerne bliver inddraget i hele forløbet.
Vi ser også, der bliver indgået
flere og flere frivillige aftaler,
og det hilser vi velkommen, for det hjælper jo alt sammen, og det er godt for naturen og for miljøet.
Men det kan blive meget bedre, så derfor er det vigtigt, at vi bliver ved med at presse i den retning, vi ønsker at gå, og dermed sikrer beskyttelsen, genopretningen og plejen af Danmarks naturområder.
Derfor mener vi også, at amterne bør lave en strategi for, hvad de vil gøre, samtidig med at have klare mål, som de ønsker at opnå. Der er ingen, der skal begynde at slappe af nu, det er først nu, naturplejen for alvor begynder.
Hr. Jørn Jespersen var inde på at spørge, om der findes
nogle planer eller skemaer over, hvad vi ville overveje at sælge.
Jeg siger, at vi arbejder videre med sagen, det er en idé, som vi synes er utrolig god, og som vi ikke lige vil sige nej til, men vi vil dog ikke gå så hårdt til værks, at vi vil sælge halvdelen af Danmarks skove.